**Petició de concurs necessari** (articles 13 i 2.4 del TRLC)

**Autor: Sebastià Frau i Gaià**

**Notes prèvies:**

* Els articles que aplica aquest formulari són el 13 i el 2.4 del [text refós de la Llei concursal](https://portaljuridic.gencat.cat/ca/document-del-pjur/?documentId=877401&validity=1934461&traceability=02&language=ca) (TRLC).
* Sens perjudici que cada usuari hagi d’adaptar el formulari al seu cas, la proposta que formulem és el supòsit d’una empresa que té embargaments de l’Agència Tributària i de la Seguretat Social anotats en el Registre de la Propietat; tanmateix, esmentem més peculiaritats per no fer el supòsit tan rònec.
* L’usuari ha de tenir ben present que el concurs necessari és el que demana un creditor. Es contraposa al concurs voluntari, que és el que demana el mateix deutor.
* Cal considerar que es poden demanar mesures cautelars (article 18).
* Cal considerar que les peticions de concurs necessari han de ser rigoroses. Els tribunals examinen de forma bastant superficial els requisits dels concursos voluntaris (perquè és el mateix deutor el que decideix sotmetre’s a un procés judicial), però els concursos necessaris s’analitzen, amb tota lògica, des d’una òptica prou més exigent. Per tant, cal rigor, una explicació completa de les circumstàncies del cas i una bona documentació.
* Per a una millor sistemàtica hem relacionat els documents en el mateix escrit (apartat “Documents adjuntats”), però els usuaris no han d’oblidar que han d’adjuntar una llista a part.
* Per facilitar la comprensió i identificar millor les parts intervinents, la promotora de la declaració de concurs l’anomenem VULLCOBRAR, SL, i la deutora, NOPUCPAGAR, SL.
* Els paràgrafs relatius als fets i fonaments de dret estan numerats de forma correlativa a fi de facilitar les reemissions que s’hi puguin establir. Aquest tipus de numeració la utilitzen altres òrgans judicials com el Tribunal Europeu de Drets Humans.

**AL JUTJAT MERCANTIL**

...................., procurador/a dels tribunals, que actua en nom i representació de l’entitat mercantil denominada VULLCOBRAR, SL, constituïda per temps indefinit el dia ............... de ............... de ..............., davant el notari/ària de .................... el Sr./Sra. ....................; té el seu domicili social ubicat al municipi de ...................., carrer .................... . La societat esmentada està inscrita en el Registre Mercantil .................... (tom ......., foli ......., secció ......., full .......). El seu NIF és .................... .

La representació anterior l’acredito amb l’aportació del poder notarial general per a plets (document 1).

Comparec davant el jutjat mercantil que pertoqui per torn de repartiment, sota la direcció lletrada de l’advocat/da .................... (col·legiat/da al .................... amb el número ...............), i exposo:

Que, a l’empara dels articles 13 i 2.4 del text refós de la Llei concursal (TRLC), formulo una **petició de declaració de concurs necessari de creditors**, atès que la societat següent es troba en situació legal d’insolvència actual:

La societat mercantil NOPUCPAGAR, SL, amb domicili social a la ciutat de ...................., carrer ...................., número ......, i NIF .................... .

Fonamento la petició en els següents

**FETS**

**Primer.** **Identificació de la societat deutora**

**1.** La societat deutora és una entitat mercantil legalment constituïda a l’empara de la Llei de societats de capital. La data de constitució, segons resulta del Registre Mercantil, fou el ............... de ............... de ...............; consta inscrita en el Registre Mercantil de .................... (tom ......., foli ......., secció ......., full .......). Reiterem que el seu NIF és: .................... .

**1.1.** Adjuntem un certificat de la vida registral de la societat deutora (document 2).

**2.** L’objecte social queda assenyalat en els termes següents (article ..... dels estatuts socials): .................... . (*Descriviu aquí l’objecte social*.)

**Segon.** **Concurrència dels pressupòsits objectius per declarar el concurs necessari (article 2.4 del TRLC)**

**3.** La sol·licitud que la mercantil NOPUCPAGAR, SL, sigui declarada en situació de concurs necessari de creditors la promou una societat, també mercantil, que és titular d’un crèdit de .................... €. En conseqüència, està legitimada per promoure el concurs necessari de la seva deutora.

**4.** Per argumentar a favor de la concurrència en NOPUCPAGAR d’alguns dels requisits esmentats a l’article 2.4 del TRLC, assenyalem que:

1. Omet el pagament de les seves obligacions corrents. Ens consta que NOPUCPAGAR deu els crèdits següents, al marge del crèdit que sosté aquí la nostra representada:
* Els crèdits públics (a la TGSS i a l’AEAT), en les quanties que detallarem (lletra b.1 d’aquest epígraf).
* La hipoteca que grava l’única propietat immobiliària de NOPUCPAGAR. Segons la informació que tenim, la hipoteca es troba en situació d’impagament.
1. Té embargaments pendents que afecten d’una manera general el seu patrimoni. Reparem, en efecte, que l’única propietat immobiliària de la deutora (la finca número ............... del Registre de la Propietat de ..................) té embargaments anotats de l’AEAT i de la TGSS que, molt probablement, no es podran materialitzar, perquè la quantia que es deu de la hipoteca és, avui, superior al preu de mercat del bé. La concreció d’aquests embargaments públics és com ara:

**b.1** Anotació preventiva d’embargament practicada pel manament estès per la Tresoreria General de la Seguretat Social el ............... de ....... de ....... (URE ............... de ...............; expedient administratiu de constrenyiment .................... . Reclamació:

- .................... € de principal.

- .................... € de recàrrecs de constrenyiment.

- .................... € d’interessos.

**b.2** Anotació preventiva d’embargament a favor de la Hisenda Pública practicada pel manament estès el ........ de ......... de .......... per l’AEAT, delegació especial de ................., expedient administratiu de constrenyiment .................... . Reclamació: ....................€ .

**c)**  Pel que fa a la hipoteca, reiterem que estem en disposició d’afirmar —i demostrar a la vista, si s’escau, que preveu l’article 21— que es troba en situació d’impagament per molt que a hores d’ara no consti l’expedició de cap certificat de càrregues i gravàmens.

**5.** Adjuntem una nota registral de la finca ...................., de .................... (document .......). També adjuntem una consulta de localització de registres, emesa pel Registre de la Propietat de ...................., que acredita que NOPUCPAGAR, SL, no és titular de cap altra propietat en tot el territori espanyol (document .......).

**6.** En definitiva, si la normativa concursal exigeix fonamentar aquesta petició en almenys un dels fets externs de l’article 2.4, en el nostre cas en concorren dos, a saber:

1. L’omissió general per la deutora de les seves obligacions de pagament. Aquesta omissió general es constata a través dels embargaments administratius acordats per fer efectius els crèdits públics i de la titularitat, de la nostra representada, d’un crèdit fruit de la relació comercial mantinguda amb la deutora. A més, la nostra representada té coneixement, com hem dit, que la hipoteca que grava l’única propietat immoble de la deutora està en situació d’impagament d’un nombre considerable de quotes. No ens ha estat possible aconseguir de l’entitat bancària la documentació que acrediti aquest particular, però, si cal, es pot obtenir la prova amb la intervenció judicial (article 23.2).
2. L’existència d’embargaments per execució pendents, com són ara les execucions administratives.

**Tercer.****La legitimitat activa de la nostra representada per demanar la declaració de concurs de NOPUCPAGAR, SL (articles 3 i 13 del TRLC)**

**6.** La nostra representada és titular d’un crèdit de .................... € que li deu la societat mercantil NOPUCPAGAR, SL. Com hem dit adés, aquest crèdit deriva del manteniment de relacions comercials entre ambdues societats. En efecte, VULLCOBRAR ha subministrat des d’antic a la deutora els productes que fabricava, consistents bàsicament en .................... . Doncs bé, les darreres partides facturades no han estat pagades per la deutora; en concret, es tracta de ....... (*indiqueu el nombre total*) factures diferents per l’import global esmentat de ...................., que adjuntem (documents ......., ......., ....... i .......).

(*Si s’esdevé que la creditora té coneixement de més crèdits a favor d’altres empreses, convé que els expliciti i que tracti d’identificar-los. Això avalarà l’existència del requisit d’omissió general en els pagaments, i aquestes altres empreses o particulars podran, si escau, ser cridades a la vista)*.

**7.** En conseqüència, VULLCOBRAR té legitimitat, en tant que creditora, per instar la declaració de concurs de la seva deutora. Així es deriva de la lectura dels articles 2.4 i 13 del text refós de la Llei concursal.

**Quart. La situació patrimonial de la societat NOPUCPAGAR, SL.**

**8.** Com ja hem palesat, el patrimoni immobiliari de la deutora consisteix només en la finca ............... del municipi de ............... (finca registral............... del Registre de la Propietat de ...............). Aquesta finca està hipotecada i, molt probablement, té quotes impagades. El valor actual de mercat d’aquesta finca, a falta d’una taxació recent, no el podem concretar ara, però l’existència almenys dels embargaments públics que hem relacionat i la mateixa hipoteca validen la consideració d’una afectació general en el patrimoni de la deutora (article 2.4.3r TRLC).

**DOCUMENTS ADJUNTATS**

**9.** Relació dels documents:

- Número 1: Poder per a plets

- Número 2: ....................

- Número 3: ....................

- Número 4: ....................

- Número 5: ....................

- Número 6: ....................

- Número 7: ....................

- Número 8: ....................

- Número 9: ....................

**FONAMENTS LEGALS**

**10.** L’article 1.1 del text refós de la Llei concursal, segons el qual la declaració de concurs és procedent respecte de qualsevol deutor, sigui persona natural o jurídica.

**11.** El precepte anterior regula el pressupòsit subjectiu del concurs, és a dir, determina els subjectes amb capacitat per ser declarats en situació del concurs de creditors. L’entitat mercantil per a la qual demanem la declaració s’emmarca, com és obvi, dins d’aquesta ampla categoria de persones jurídiques, atès que es tracta d’una societat mercantil legalment constituïda.

**12.** L’article 2.2 estableix que el deutor que no pugui acomplir regularment les seves obligacions exigibles es troba en situació d’insolvència actual. La Llei concursal ha prescindit de definir el concepte *insolvència* des d’una òptica patrimonial i l’ha concretat en la idea de no poder atendre les obligacions, qualsevulla que sigui la raó d’aquesta impossibilitat. El pressupòsit objectiu, per tant, ha de definir únicament si el deutor pot o no pot complir.

**13.** Amb el terme *insolvència* es fa referència a una idea general de contorns elàstics amb capacitat d’acollir en el seu si manifestacions relativament heterogènies, com són el sobreendeutament, la insuficiència patrimonial, la incapacitat per pagar o la descompensació entre l’actiu i el passiu. Sigui com fos, quan es tracta de la petició d’un concurs necessari, cal l’afegit de la concurrència d’algun fet extern (que són els assenyalats per l’article 2.4).

**14.** En el supòsit de fet que sotmetem a la consideració judicial és evident que la mercantil NOPUCPAGAR, SL, està en situació d’insolvència, perquè no pot acomplir regularment les seves obligacions exigibles. Com ho palesen, sense anar més lluny, els embargaments públics inscrits en el Registre de la Propietat.

**15.** En síntesi, NOPUCPAGAR. SL, està en estat d’insolvència, perquè no pot atendre les seves obligacions vençudes i exigibles. Però, a més a més, concorren ....... (*indiqueu-ne el nombre: dos, tres...*) dels supòsits reveladors de l’estat d’insolvència. La llei exigeix, almenys, la presència d’un d’aquests supòsits.

**16.** L’article 3.1 del TRLC, segons el qual qualsevol dels creditors del deutor està legitimitat per sol·licitar la declaració de concurs.

**17.** De conformitat amb les exigències de l’article 13.1, la mercantil que sol·licita la declaració del concurs fa constar:

1. Que el títol que fonamenta la seva petició és originari, atès que prové de la seva pròpia activitat mercantil de relació amb la deutora.
2. La naturalesa del crèdit és mercantil.
3. Venciment: les diferents factures venceren als ........... dies de la seva emissió, segons consta al seu peu. Per tant, els ..... (*indiqueu-ne el nombre*) venciments respectius són: ......................... .
4. Els fets externs ja han estat posats en relleu, en concret, es presenten embargaments públics i l’omissió generalitzada a l’hora de satisfer les obligacions de la deutora.
5. Import del crèdit de la promotora de la declaració: ..................... €, suma de les ...... factures impagades. (*Indiqueu el nombre de factures.*)

**18.** De conformitat amb l’article 13.3, indiquem que ens proposem valer dels mitjans de prova que concretem en el primer atressí, que tenen com a finalitat acreditar:

* La realitat, la vigència, la quantia, el venciment i l’impagament dels crèdits de la nostra representada i dels altres crèdits que hem esmentat.
* La situació d’insolvència de la deutora.

**19.** Els preceptes substantius i processals que siguin d’aplicació i que no hagin estat esmentats.

**SOL·LICITO:**

Que admeti aquest escrit de sol·licitud de declaració de concurs necessari i dicti una interlocutòria per la qual:

1. Declari en situació de concurs necessari la societat NOPUCPAGAR, SL (CIF....................), amb suspensió de facultats en les quals ha de ser substituïda per un administrador/a concursal.
2. Emeti la resta de pronunciaments relacionats a l’article 28 del text refós de la Llei concursal.
3. Imposi les despeses a la societat deutora, NOPUCPAGAR, SL.

**1. ATRESSÍ**:

**EXPOSO:** Que en el cas que la societat deutora s’oposi a la declaració de concurs (article 20), formulem la **proposició de prova** següent.

1. Interrogatori del representant legal de la societat mercantil NOPUCPAGAR, SL. Segons el Registre Mercantil, el seu administrador/a únic/a és el Sr./Sra. ...................., major d’edat, veí/ïna de ...................., amb domicili al carrer ...................., número ....... i amb DNI .................... .
2. Documental consistent en:

b.1. Els documents aportats.

b.2. Que es requereixi al banc ...................., amb domicili social a ...................., carrer ...................., número ......., perquè certifiqui la situació actual del préstec amb garantia hipotecària atorgat a la societat NOPUCPAGAR, SL, el dia ....... de ....... de ......., segons escriptura pública notarial formalitzada pel notari/ària de ...................., Sr./Sra. ...................., amb indicació de: si està en demora o al dia en el pagament de les quotes mensuals; el nombre de quotes insatisfetes i quantia total del deute, si s’escau; si el banc ha declarat vençut la totalitat del préstec, i si ha interposat alguna acció per reclamar el seu import.

b.3. Que es requereixi a les empreses que es relacionen perquè aportin, si s’escau, la documentació comptable acreditativa dels saldos favorables en contra de la societat NOPUCPAGAR, SL, amb detall de les quantitats impagades i les dates dels venciments respectius.

Designació de les empreses a les quals s’han d’adreçar aquests requeriments: .................... .

1. Interrogatori de testimonis: .................... .

**SOL·LICITO:** Que admeti els mitjans de prova proposats i disposi allò que sigui adient perquè es practiquin.

**2. ATRESSÍ**

**EXPOSO:** Que, per fixar l’import de les taxes judicials a pagar per la nostra representada, fem constar que el seu crèdit és: .................... €.

**SOL·LICITO:** Que consideri acomplert el tràmit anterior per al càlcul correcte de la taxa judicial.

..............., ....... de ................. de ..............

(*signatura*) (*signatura*)

Advocat/da Procurador/a

Núm. de col·legiat/da ........... Núm. de col·legiat/da ...........

*Nota: aquest formulari s’ha elaborat gràcies a la col·laboració del Govern de les Illes Balears. L’autor ha cedit els drets d’aquest model per tal que, de forma gratuïta, una tercera persona el pugui descarregar, copiar, modificar i utilitzar sense mencionar l’autoria ni la font, tant amb caràcter professional com amb caràcter no comercial, sense limitació temporal ni territorial. No n’és permesa la traducció,* *atès que es tracta d’un model creat per al foment del català a l’àmbit del dret.*